На основу члана 2. став 3. тачка 14, члана 3, 4, 5. и 6. Закона о комуналним делатностима ("Сл. гласник РС", бр. 88/2011. ,104/2016 и 95/18), у складу са Уредбом о начину и условима за отпочињање комуналних делатности ( „ Службени гласник РС“ број 13/18,66/18 и 51/19 ) , члана 32. став 1.тачка 6. Закона о локалној самоуправи („Службени гласник РС“ број 129/07, 83/14,101/16 и 47/18), члана 40. став 1 . тачка 6. Статута oпштине Aпатин („Службени лист општина Апатин“, број 1/19) на седници одржаној дана 2021. године, доноси

 **ОДЛУКУ О ОБАВЉАЊУ ДЕЛАТНОСТИ ЗООХИГИЈЕНЕ НА**

 **ТЕРИТОРИЈИ ОПШТИНЕ АПАТИН**

Члан 1.

 Овом одлуком уређују се начин и услови обављања комуналне делатности зоохигијене (у даљем тексту: делатност зоохигијене) на територији општине Апатин права и обавезе корисника комуналне услуге и вршилаца ове комуналне делатности и начин вршења надзора над њеним обављањем.

 Овом одлуком се, у складу са законом, уређује и организовање обављања осталих послова зоохигијенске службе.

 Члан 2.

Јавно предузеће, привредно друштво предузетник или други привредни субјект, мора да достави доказ о испуњености услова за отпочињање обављања комуналних делатности надлежног министарства за комуналну делатност.

Јавно предузеће које обавља комуналне делатности поверене одлуком Скупштине општине Апатин из члана 2. Одлуке мора да испуњава услове за отпочињање обављања комуналних делатности и посебно се уређује: стручна оспособљеност кадрова и технички капацитет које морају да испуне вршиоци комуналне делатности за обављање одређене комуналне делатности у погледу броја запослених, стручне оспособљености и кадрова , у складу са Уредбом.“

 Члан 3.

Јавно предузеће, привредно друштво предузетник или други привредни субјект, је дужно да једном годишње спроведе поступак изјашњавања корисника о квалитету пружања комуналних услуга из члана 1 .ове Oдлуке, у трајању од најмање 15 дана.

 Позив за изјашњавање из става 1. овог члана објављује се на званичној интернет страници општине и Предузећа, а доставља се средствима јавног информисања ради саопштења.

 Предузеће је дужно да у року од 15 дана од дана завршетка изјашњавања из става 1. овог члана достави Општинској управи извештај о резултатима изјашњавања корисника о квалитету пружања комуналних услуга.

 Предузеће је дужно да обезбеди корисницима услуга законом прописане услове који омогућавају брз и ефикасан контакт са Предузећем у вези квалитета и коришћења услуга.

Члан 2.

 Поједини изрази употребљени у овој одлуци имају следеће значење:

1) животиње јесу домаћи папкари и копитари, кунићи, живина, дивљач, друге животиње и птице које нису живина

2) напуштен пас јесте пас који нема дом или која се налази изван њега и лишен је бриге и неге власника, односно држаоца, и кога је он свесно напустио,

3) изгубљен пас јесте пас кога је напустио власник, односно држалац, без његове воље, и коју он тражи,

4) прихватилиште за псе јесте посебно изграђен и уређен простор који служи за смештај напуштених и изгубљених паса и помоћ и бригу о напуштеним и изгубљеним псима,

5) власник пса јесте правно или физичко лице, односно предузетник, које има право чувања, држања, узгоја, репродукције, превоза, коришћења и продаје паса и које је одговорно за живот, заштиту здравља и добробит паса,

6) држалац пса јесте правно или физичко лице, односно предузетник, које има право, чувања, држања, узгоја, репродукције, превоза и коришћења пса, као и право продаје пса на основу писаног одобрења власника, и које је одговорно за живот, и за заштиту здравља и добробити паса,

7) површина јавне намене, у смислу одредаба ове одлуке, јесте простор одређен планским документом за уређење или изградњу објеката јавне намене или јавних површина за које је предвиђено утврђивање јавног интереса у складу са посебним законом (улице, тргови, паркови и др),

8 ) дезинсекција у смислу ове одлуке је скуп мера и поступака за сузбијање инсеката, уништавање комараца, крпеља, бубашваба и других инсеката,

9) дератизација у смислу ове одлуке је сузбијање глодара (пацова и мишева) у циљу свођења њиховог броја на биолошки минимум,

10) дезинфекција у смислу ове одлуке је поступак сузбијања микроорганизама на које примењено дезинфекционо средство делује.

 II УСЛОВИ И НАЧИН ОБАВЉАЊА ДЕЛАТНОСТИ ЗООХИГИЈЕНЕ

Члан 4.

 Делатност зоохигијене, у складу са Законом, Уредбом и овом одлуком, обухвата послове:

-хватања, превоза, збрињавања и смештаја напуштених и изгубљених животиња у прихватилиште,

-контроле и смањења популације изгубљених и напуштених паса и мачака,

-нешкодљивог уклањања и транспорта лешева животиња са јавних површина

-спровођења мера за смањење популације глодара, инсеката и штетних микроорганизама мерама дезинфекције, дезинсекције и дератизације на јавним површинама.

 У оквиру послова прихватилишта обављају се:- прикупљање, превоз, збрињавање и смештај напуштених и изгубљених паса у прихватилиште у складу са Законом и овом одлуком.

Члан 5.

Послове из оквира делатности зоохигијене из члана 3 ове одлуке обављају јавно предузеће, (у даљен тексту: Предузеће) привредно друштво, предузетник или други привредни субјект (у даљем тексту: Вршилац комуналне делатности), коме се, у складу са законом, уредбом и овом одлуком обављање појединих послова повери.

Члан 6.

Предузеће, односно Вршилац комуналне делатности, приликом нешкодљивог уклањања лешева животиња са површина јавне намене,дужно је да се придржава Правилника о начину нешкодљивог уклањања животињских лешева и отпадака животињског порекла, и о условима које морају да испуњавају објекти и опрема за сабирање, нешкодљиво уклањање и утврђивање узрока угинућа и превозна средства за транспорт животињских лешева и отпадака животињског порекла

Приликом прикупљања и превоза напуштених и изгубљених паса у прихватилиште, са псом се мора поступати тако да се проузрокује најмањи степен бола, патње, страха и стреса за животињу, у складу са Законом, над којим надзор врши Републичка ветеринарска инспекција.

Члан 7.

 У прихватилиште се смештају пси:

1) који су напуштени и изгубљени,

2) чији је власник, односно држалац преминуо,

3) које надлежни орган одузме власнику, односно држаоцу.

 Предузеће, односно Вршилац комуналне делатности, је дужно да сарађује са надлежним ветеринарским службама и организацијама за заштиту животиња, као и да редовно обавештава јавност, и друге власнике прихватилишта, о псима који се налазе у прихватилишту.

Члан 8.

 Приликом смештања паса у прихватилиште утврђује се идентитет пса, ,обавештава се власник, односно држалац пса, уводи се у евиденцију прихватилишта, врши се преглед од стране ветеринара, утврђује се здравствено стање пса и врши тријажа и третман против екто и ендопаразита, као и стерилизација, кастрација и обележавање, и предузимају се и друге мере превентивне здравствене заштите животиња у складу са Законом, над којим надзор врши Републичка ветеринарска инспекција.

Члан 9.

 Ако се псу, који је смештен у прихватилиште, након истека рока од најмање 30 дана, не пронађе власник или ако се не збрину на други начин, са њима се поступа у складу са Програмом из члана 9 ове одлуке.

Члан 10.

 У вршењу послова контроле и смањења популације напуштених паса, Предузеће, односно Вршилац комуналне делатности,дужно је да поступа у складу са Програмом контроле и смањења популације напуштених паса и мачака на територији општине општине Апатин ,

 Послови контроле и смањења популације напуштених паса и мачака обухватају следеће мере:

- регистрацију и обележавање напуштених паса и мачака,

- стерилизацију и кастрацију напуштених паса и мачака,

- удомљавање,

- промовисање одговорног власништва над животињама путем медијске кампање,

- едукацију и информисање власника или држалаца животиња о особинама и потребама животиња и законским обавезама власника односно држалаца,

- друге мере у складу са Законом. Програм нарочито садржи начин поступања са напуштеним псима и мачкама након истека рока од 30 дана, уколико се не пронађе власник или се не збрину на други начин.

Члан 11.

 Послови нешкодљивог уклањања лешева животиња са јавне површине и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање отпада животињског порекла обухватају:

- пријем пријава о налажењу леша животиња на јавној површини,

- нешкодљиво уклањање лешева животиња са јавне површине,

- превоз или организовање превоза лешева животиња са јавне површине до објеката за сакупљање, прераду или уништавање споредних производа животињског порекла на начин који не представља ризик по друге животиње, људе или животну средину.

 Послови из става 1 овог члана обављају се у складу са прописима којима се уређује начин нешкодљивог уклањања и искоришћавања животињских лешева.

III ОБАВЕЗЕ ПРЕДУЗЕЋА И ВЛАСНИКА, ОДНОСНО ДРЖАОЦА ЖИВОТИЊЕ

Члан 12.

 Предузеће, односно Вршилац комуналне делатности, доноси годишњи Програм делатности зоохигијене, који садржи:

1. обим послова који се обављају у оквиру делатности зоохигијене, у складу са законом и подзаконскимактима, са динамиком њихове реализације,

2. начин организовања и извршавања послова из делатности зоохигијене,

3. износ потребних средстава за реализацију Програма.

 На Програм из става 1. овог члана Општинско веће даје сагласност.

Програм из става 1. овог члана доноси се до 30.новембра текуће године за наредну годину.

Члан 13.

 У току вршења послова у прихватилишту, Предузеће, односно Вршилац комуналне делатности, је дужно да:

1у складу са биолошким циклусом животиња, прикупља напуштене и изгубљене псе,

2. прима пријаве о напуштеним и изгубљеним псима,

3. врши превоз прикупљених паса до прихватилишта,

4. прикупљене псе смешта у прихватилиште,

5. предузима активности у циљу проналажења власника, односно држаоца паса,

6. на захтев власника, односно држаоца пса, врати пса у року од 15 дана од дана смештања у прихватилиште уколико је власник, односно држалац пса, доказао да се ради о његовој животињи,

7. обезбеди лица за поступање са животињама,

8. припреми План збрињавања животиња у случају затварања прихватилишта,

9. брине о животињама са пажњом доброг домаћина,

10. напуштеним и изгубљеним животињама које су болесне или повређене пружи одговарајућу ветеринарску помоћ, а да за неизлечиво болесне или повређене животиње обезбеди лишавање живота у складу са Законом,над којим надзор врши Републичка ветеринарска инспекција.

11. обавља и друге послове у складу са Законом.

Члан 14.

 У вршењу делатности зоохигијене Предузеће, односно Вршилац комуналне делатности, је дужно да у свему поступа у складу са Правилником којим се ближе утврђују услови за заштиту добробити животиња у погледу простора, просторија и опреме, које прихватилиште мора да испуњава, начин поступања са животињама у овим објектима, садржина и начин вођења евиденције у прихватилиштима, начин и средства за прикупљање напуштених и изгубљених животиња, начин превоза и збрињавања напуштених и изгубљених животиња, као и са другим подзаконским актима којима се уређује обављање делатности зоохигијене над којима надзор врши Републичка ветеринарска инспекција.

Члан 15.

Власник, односно држалац, који изгуби пса дужан је да тај губитак без одлагања, а најкасније у року од три дана од дана губитка животиње, пријави Предузећу, односно Вршиоцу комуналне делатности, и ветеринарској служби.

 Власник односно држалац пса је дужан да:

1. прописно обележи свог пса,

2. обави потребну вакцинацију,

3. има ограђен кућни простор за кретање пса,

4. не пушта пса на јавну површину без поводца, осим на местима где је за то одређена намена.

IV ФИНАНСИРАЊЕ ДЕЛАТНОСТИ ЗООХИГИЈЕНЕ

Члан 16.

 Средства за обављање и развој делатности зоохигијене обезбеђују се из:

- прихода буџета општине Апатин ( у даљем тексту: општине),

- прихода од услуга делатности зоохигијене,

- наменских средстава других нивоа власти,

- других извора, у складу са Законом.

Члан 17.

 Трошкове збрињавања напуштеног пса у прихватилишту сноси власник, односно држалац пса, а ако је он непознат, трошкове збрињавања сноси Предузеће, односно Вршилац комуналне делатности, у складу са Програмом из члана 11. ове одлуке.

Члан 18.

 Трошкове одузимања пса у поступку принудног извршења сноси власник, односно држалац пса.

 Трошкови из става 1. овог члана обухватају трошкове хватања, превоза, смештаја, лечења и исхране пса, као и друге трошкове.

 Трошкови из става 2. овог члана сноси власник, односно држалац пса, под претњом принудне наплате.

Члан 19.

 Цене услуга из делатности зоохигијене, које Предузеће, односно Вршилац комуналне делатности, пружа власницима, односно држаоцима паса, утврђују се ценовником који доноси Надзорни одбор Предузећа, односно Вршиоца комуналне делатности .

 На ценовник из става 1. овог члана претходну сагласност даје Општинско веће.

За послове предвиђене Програмом из чл. 11. ове одлуке средства се обезбеђују у буџету општине .

Члан 20.

Делатност зоохигијене, у складу са Уредбом, може да обавља субјект који је поднео захтев за проверу испуњености услова за отпочињање обављања комуналнe делатности.

За опточињање обављања комуналне делатности субјект мора да испуњава услове прописане Уредбом у погледу одређеног броја запослених, минималног техничког капацитета и седишта субјекта .

Члан 21.

Подносилац захтева за проверу испуњености услова за отпочињање обављања комуналне делатности зоохигијене на територији општине Апатин, уз захтев доставља и:

1) доказ о власништву прихватилишта за напуштене животиње које се налази на територији те општине Апатин

2) уговор о збрињавању ухваћених, напуштених и изгубљених животиња са прихватилиштем за напуштене животиње које се налази на тој територији општине Апатин.

Збрињавање ухваћених, напуштених и изгубљених животиња спроводи се према Програму контроле и смањења популације напуштених паса и мачака општине Апатин.

Прихватилиште за напуштене животиње мора да буде одговарајућег капацитета у складу са Програмом и да испуњава услове у погледу простора, просторија и опреме у складу са посебним прописом којим се уређују услови које морају да испуњавају прихватилишта и пансиони за животиње, као и да је уписано у регистар објеката, у складу са законом којим се уређује ветеринарство.

Члан 22

Подносилац захтева за проверу испуњености услова за отпочињање обављања комуналне делатности зоохигијене уз захтев доставља и доказ о власништву, односно уговор о закупу или лизингу, за најмање једно:

1) возило за транспорт животиња у складу са посебним прописом којим се уређују услови које морају да испуњавају прихватилишта и пансиони за животиње;

2) возило за вршење послова дезинфекције, дезинсекције и дератизације (ДДД), са одговарајућим монтажно/демонтажним апаратом за запрашивање комараца;

3) возило за транспорт споредних производа животињског порекла.

Члан 23.

Подносилац захтева за проверу испуњености услова за отпочињање обављања комуналне делатности зоохигијене за послове нешкодљивог уклањања и транспорта лешева животиња са јавних површина и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла на начин који не представља ризик по животну средину, људе и животиње, мора да испуњава услове прописане законом којим се уређује ветеринарство и услове прописане посебним прописом.

V НАЧИН ОБЕЗБЕЂИВАЊА КОНТИНУИТЕТА У ОБАВЉАЊУ ДЕЛАТНОСТИ

ЗООХИГИЈЕНЕ

Члан 24.

Ако дође до поремећаја или прекида у раду Предузећа, односно Вршиоца комуналне делатности, услед ванредне ситуације или из других разлога који нису могли да се предвиде, односно спрече, Предузеће, односно Вршилац комуналне делатности, у обавези је да одмах предузме мере на отклањању узрока поремећаја, односно прекида, и то да:

1. радно ангажује запослене на отклањању узрока поремећаја, односно разлога због којих је дошло до прекида, као и да ангажује трећа лица за обављање делатности зоохигијене,

2. организује хитне поправке уређаја којима се обезбеђује обављање делатности зоохигијене,

3. предузме и друге мере које утврди Општинско веће.

Када Предузеће, односно Вршилац комуналне делатности, не предузме мере из става 1 овог члана, Општинско веће може да донесе одлуку да ангажује друго правно лице или предузетника на терет Предузећа, односно Вршиоца комуналне делатности.

Члан 25.

 У случају поремећаја у пословању, више силе, прекида у обављању делатности, и у случају штрајка запослених у Предузећу, или штрајка запослених код Вршиоца комуналне делатности, Општинско веће предузима оперативне и друге неопходне мере којима ће се обезбедити услови за несметано обављање комуналне делатности зоохигијене, у складу са Законом.

VI НАЧИН ПОСТУПАЊА И ОВЛАШЋЕЊА У СЛУЧАЈУ ПРЕКИДА

У ОБАВЉАЊУ ДЕЛАТНОСТИ ЗООХИГИЈЕНЕ

Члан 26.

 Предузеће (или Вршилац делатности) је дужно да, у случају поремећаја или прекида у обављању делатности зоохигијене насталог услед ванредне ситуације, или из других разлога који нису могли да се предвиде или спрече, поред предузетих мера из члана 20 ове одлуке, обавести Општинско веће о разлозима поремећаја или прекида, као и о предузетим мерама.

Члан 27.

 Када Општинско веће прими обавештење из члана 22 ове одлуке, дужно је без одлагања да:

1. одреди ред првенства и начин обављања делатности зоохигијене,

2. нареди мере за заштиту комуналних и других објеката и уређаја и имовине Предузећа који служе за обављање делатности зоохигијене,

3. предузме мере за отклањање насталих последица и друге потребне мере,

4. утврди разлоге и евентуалну одговорност за поремећај, односно прекид у обављању делатности зоохигијене, као и одговорност за накнаду учињене штете.

VII МЕРЕ ЗАБРАНЕ

Члан 28.

 Забрањено је:

1. остављање лешева угинулих животиња и њихових делова на јавним површинама,

2. сахрањивање угинулих животиња и њихових делова ван места одређеног за ту сврху,

3. држање и збрињавање паса супротно одредбама ове одлуке,

4. вршење других радњи, супротно одредбама ове одлуке.

VIII ОДРЕДБА О ШТРАЈКУ

Члан 29.

 У случају прекида у обављању делатности зоохигијене услед штрајка, Предузеће односно Вршилац комуналне делатности је дужно да обезбеди следећи минимум процеса рада:

- хватање, збрињавање, ветеринарску негу и смештај напуштених и изгубљених паса у прихватилиште,

- нешкодљиво уклањање лешева животиња са јавних површина и објеката за узгој, држање, дресуру, излагање, одржавање такмичења или промет животиња до објеката за сакупљање, прераду или уништавање споредних производа животињског порекла,

- обезбеђивање услова у погледу простора за смештај паса, просторија и опреме,

- обављање других послова ради заштите здравља и безбедности људи и околине.

IX НАДЗОР

Члан 30.

 Надзор над применом ове одлуке врши Одељење за инспекцијске послове Општинске управе општине Апатин преко комуналне инспекције.

Члан 31.

 У вршењу инспекцијског надзора комунални инспектор је овлашћен да:

1. изда налог Предузећу, односно Вршиоцу комуналне делатности, да уклони леш животиње са јавне површине,

2. изда налог да се прикупи напуштен или изгубљен пас, у складу са одредбама ове одлуке,

3. предузима и друге мере, у складу са законом, овом одлуком и прописима донетим на основу ове одлуке.

 Жалба на решење комуналног инспектора не одлаже извршење решења.

 Решење Општинског већа у управном поступку је коначно и против њега се може покренути управни спор.

 За прекршаје прописане овом одлуком комунални инспектор овлашћен је да изда прекршајни налог.

 Уколико комунални инспектор у вршењу инспекцијског надзора уочи повреду прописа из надлежности другог органа одмах ће о томе, писаним путем, обавестити надлежни орган.

Члан 32.

 Комунални инспектор у обављању послова сарађује са полицијом и инспекцијским службама Републике Србије, у складу са Законом.

 Сарадња из става 1. овог члана обухвата нарочито: међусобно обавештавање, размену информација, пружање непосредне помоћи и предузимање заједничких мера и активности од значаја за обављање пословакомуналне инспекције.

X КАЗНЕНЕ ОДРЕДБЕ

Члан 33.

 Новчаном казном у износу од 25.000,00 динара казниће се за прекршај физичко лице ако поступа са животињама супротно члану 28 ове одлуке.

 За прекршај из става 1 овог члана казниће се правно лице новчаном казном у износу од 150.000,00 динара.

 За прекршај из става 1 овог члана казниће се одговорно лице у правном лицу новчаном казном у износу од 25.000,00 динара.

 За прекршај из става 1 овог члана казниће се предузетник новчаном казном у износу од 75.000,00 динара.

 За прекршај из става 1 овог члана казниће се одговорно лице код предузетника новчаном казном у износу од 25.000,00 динара.

Члан 34.

 Новчаном казном у износу од 10.000,00 динара казниће се за прекршај физичко лице, ако:

1. одбије да плати трошкове збрињавања напуштене животиње смештене у прихватилиште (члан 17)

 За прекршаје из става 1 овог члана казниће се правно лице новчаном казном у износу од 50.000,00 динара.

 За прекршаје из става 1 овог члана казниће се одговорно лице у правном лицу новчаном казном у износуод 10.000,00 динара.

За прекршаје из става 1 овог члана казниће се предузетник новчаном казном од 30.000,00 динара.

XI ПРЕЛАЗНЕ И ЗАВРШНЕ ОДРЕДБЕ

Члан 35.

Послове спровођења мера контроле и смањења популације штетних организама,глодара и инсеката спровођењем мера дезинфекције, дезинсекције и дератизације на јавним површинама обавља привредно друштво или предузетник коме се у складу са прописима којима се уређују јавне набавке ,обављање ових послова повери до испуњавања услова да наведене послове обавља предузеће .

Послове хватања и збрињавања паса луталица и адекватно збрињавање лешева угинулих животиња обавља привредно друштво или предузетник коме се у складу са прописима којима се уређују јавне набааке ,обављање ових послова повери, до испуњења улова да наведене послове обавља предузеће.

Члан 36.

Ова одлука ступа на снагу осмог дана од дана објављивања у "Службеном гласнику општине Апатин.

 Република Србија

Аутономна Покрајина Војводина

Општина Апатин

СКУПШТИНА ОПШТИНЕ

Број: 011-33/2021-I

Дана:

АПАТИН

 ПРЕДСЕДНИК СО

 ---------------------------

 Милан Шкрбић

**OБРАЗЛОЖЕЊЕ**

Правни основ за доношење ове Одлуке садржан је у члану 2. став 3. тачка 14, члана 3, 4, 5. и 6. Закона о комуналним делатностима ("Сл. гласник РС", бр. 88/2011, 104/2016 и 95/18) по коме су комуналне делатности и делатности зоохигијене.

 ПРЕДЛАГАЧ

 Одељење за инспекцијске послове